Diari Oficial de la Generalitat Valenciana


Sumari del DOGV 8194, del 20-12-2017 (2017/11262)

RESOLUCIÓ d'11 de desembre de 2017, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2018 les subvencions destinades a la realització de programes d'inversió d'interés general per a atendre fins de caràcter social amb càrrec a l'assignació tributària del 0,7 % de l'Impost sobre la Renda de les Persones Físiques a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8194

Data del DOGV
:   20-12-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/11431


Data del document
:   11-12-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ d'11 de desembre de 2017, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2018 les subvencions destinades a la realització de programes d'inversió d'interés general per a atendre fins de caràcter social amb càrrec a l'assignació tributària del 0,7 % de l'Impost sobre la Renda de les Persones Físiques a la Comunitat Valenciana. [2017/11090]  
  
  
  
Mitjançant l'Ordre 8/2017, de 6 d'octubre, de la Vicepresidència i Conselleria d'Igualtat i Polítiques Inclusives, s'estableixen les bases reguladores per a la concessió de subvencions dirigides a la realització de programes d'interés general per a atendre fins de caràcter social amb càrrec a l'assignació tributària del 0,7 per 100 de l'Impost sobre la Renda de les Persones Físiques a la Comunitat Valenciana (DOGV 8147, 11.10.2017, correcció d'errors DOGV 8149 de 16.10.2017).  
En virtut del que s'hi exposa i de conformitat amb l'article 160.4.b) de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
Primer. Objecte  
Convocar les ajudes destinades a la realització de programes d'inversió d'interés general per a atendre fins de caràcter social amb càrrec al tram autonòmic de l'assignació tributària del 0,7 per 100 de l'Impost sobre la Renda de les Persones Físiques a la Comunitat Valenciana, en règim de concurrència competitiva, d'acord amb el que disposa l'article 22.1 de la Llei 38/2033, de 17 de novembre, general de subvencions, i l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
La present convocatòria de subvencions es realitza pel procediment de tramitació anticipada d'expedients de despesa, previst en l'Ordre de 26 de setembre de 1994, de la Conselleria d'Economia i Hisenda.  
  
  
Segon. Finalitat de les subvencions  
La finalitat de les subvencions que es convoquen és finançar els programes d'inversions, d'obres i d'equipament, d'interés general, per a atendre fins d'interés social destinats a cobrir les necessitats d'atenció integral sociosanitària, les necessitats educatives o d'inserció sociolaboral de les persones en situació d'empobriment i exclusió social o que es troben en altres situacions d'especial vulnerabilitat a la Comunitat Valenciana.  
El projecte de llei de pressupostos de la Generalitat per a l'exercici 2018 estableix l'existència de la línia de subvenció S5185000 en l'aplicació pressupostària 78.08.71.125.41.7, dotada amb un import estimat d'1.411.640,00 euros.  
L'eix a subvencionar en la convocatòria i el crèdit màxim estimat és:  
a) Eix de treball: Obres i inversions.  
Finalitat: 1. Acabament de projectes d'inversió finançats en convocatòries anteriors que estiguen pendents de conclusió, i també l'equipament i les obres d'adaptació i rehabilitació dels centres i de les unitats d'atenció per a persones majors.  
2. Acabament de projectes d'inversió finançats en convocatòries anteriors que estiguen pendents de conclusió, i també l'equipament i les obres d'adaptació i rehabilitació dels centres i unitats d'atenció per a persones amb discapacitat.  
3. Inversions relacionades amb l'execució dels programes arreplegats en l'article 2 de l'Ordre 8/2017, de 6 d'octubre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de subvencions destinades a la realització de programes d'interés general per a atendre fins de caràcter social amb càrrec a l'assignació tributària del 0,7 % de l'Impost sobre la Renda de les Persones Físiques a la Comunitat Valenciana.  
  
Import estimat: 1.411.640, euros.  
Tercer. Entitats beneficiàries  
Poden ser-ne beneficiàries les entitats que complisquen els requisits indicats en l'article 3 de l'Ordre 8/2017.  
  
Quart. Requisits dels programes a finançar  
Poden ser objecte de finançament els programes que complisquen els requisits indicats en l'article 4 de l'Ordre 8/2017.  
  
Cinqué. Sol·licitud i termini de presentació  
1. Termini de presentació de les sol·licituds.  
El termini de presentació de les sol·licituds és d'un mes a comptar des de l'endemà de la publicació de la present resolució en el Diari Oficial de la Generalitat Valenciana.  
2. Sol·licitud.  
a) Model i presentació de sol·licituds.  
De conformitat amb el que estableix la disposició addicional primera de l'Ordre 8/2017, les sol·licituds de subvenció es poden presentar exclusivament per via telemàtica, mitjançant la firma electrònica pròpia de l'entitat sol·licitant o de la persona que la represente.   
S'ha d'emplenar un imprés de sol·licitud d'ajuda normalitzat que indique les dades bàsiques referents a la subvenció que se sol·licita, l'entitat sol·licitant i el seu representant legal, incloent-hi el número de compte bancari obert exclusivament per als pagaments realitzats per a aquesta subvenció.  
En aquesta sol·licitud s'ha d'incloure l'autorització per a l'accés a la Plataforma autonòmica d'Interoperabilitat i la declaració de no estar sotmés a les prohibicions determinades en l'article 13 de la Llei 38/2003, general de subvencions.  
Es pot presentar només una sol·licitud per cada entitat.  
La sol·licitud telemàtica està accessible en la seu electrònica de la Generalitat, https://sede.gva.es i consta d'una part general (comuna per a totes les sol·licituds de subvenció a la Generalitat) i d'una part específica corresponent a la present convocatòria.  
Cada programa ha d'adequar-se preferentment als eixos i finalitats establits en el punt segon de la present resolució de convocatòria, sense perjudici que les entitats puguen presentar uns altres programes que consideren adequats dins dels eixos definits.  
b) Documentació.  
A la sol·licitud telemàtica, s'han d'adjuntar necessàriament els documents que a continuació s'indiquen:  
1. Relació dels programes que se sol·liciten d'acord amb el model establit en l'annex I.   
2. Memòria explicativa de l'entitat d'acord amb el model establit en l'annex II.   
3. Una memòria explicativa del programa per cada programa sol·licitat d'acord amb el model establit en l'annex III.  
4. Model de domiciliació bancària d'acord amb el model establit en l'annex IV.  
5. La documentació arreplegada en l'article 7.3.1 de l'Ordre 8/2017.  
  
  
Sisé. Instrucció i proposta de resolució del procediment  
D'acord amb el que estableix l'article 5 de l'Ordre 8/2017, és competent per a l'ordenació i instrucció del procediment la Direcció General d'Inclusió Social.  
De conformitat amb el que estableix l'article 45.1.b de la Llei 39/2015, d'1 d'octubre, de procediment administratiu comú de les administracions públiques, durant la instrucció de l'expedient s'han de publicar tots els requeriments d'esmena en la web de la Direcció General d'Inclusió Social, http://www.inclusio.gva.es/va/web/integracion-inclusionsocial-cooperacion  
La Comissió d'Avaluació, d'acord amb el que estableix l'article 6 de l'Ordre 8/2017, ha de formular la proposta de resolució que conté:  
  
1. Sol·licituds de subvenció de programes que han resultat no admeses, per la causa indicada en cada cas, i resulten excloses del procés de valoració.  
2. Resultat de la valoració de les entitats.  
3. Resultat de la valoració dels programes.  
4. Programes subvencionats i quantia de l'ajuda.  
5. Programes no subvencionables, amb la seua causa.  
La Comissió d'Avaluació ha d'elevar la proposta de resolució a la Direcció General d'Inclusió Social.  
  
Seté. Criteris de valoració  
Els criteris objectius de valoració de les sol·licituds presentades són els establits en l'article 9 de l'Ordre 8/2017.  
  
Huité. Despeses subvencionables  
Són subvencionables aquelles despeses que de manera indubtable responguen a la naturalesa de l'activitat subvencionada i que resulten estrictament necessaris, i que s'efectuen durant l'any 2018, i s'abonen amb anterioritat a la finalització del termini de presentació de la justificació.  
  
Nové. Quantia de les ajudes  
La quantia de les ajudes es determina en aplicació del que disposa l'article 10, de l'Ordre 8/2017.  
  
Desé. Resolució i recursos  
El termini màxim per a resoldre i publicar la resolució del present procediment és de sis mesos, a partir de la publicació en el DOGV de la present resolució de convocatòria. Un cop transcorregut el termini abans mencionat sense que s'haja procedit a la publicació, les entitats interessades han de considerar que s'han desestimat les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
La resolució per la qual es concedisquen o deneguen les subvencions s'ha de publicar en el Diari Oficial de la Generalitat Valenciana i en la pàgina web de la Direcció General d'Inclusió Social http://www.inclusio.gva.es/va/web/integracion-inclusionsocial-cooperacion d'acord amb l'article 45 de la Llei 39/2015, d'1 d'octubre, de procediment administratiu comú de les administracions públiques.  
  
La directora general d'Inclusió Social és l'òrgan competent per a la resolució del procediment per delegació de la vicepresidenta del Consell i consellera d'Igualtat i Polítiques Inclusives. La seua resolució posa fi a la via administrativa.  
Contra aquesta resolució, de conformitat amb els articles 114, 123 i 124 de la Llei 39/2015, d'1 d'octubre, de procediment administratiu comú de les administracions públiques, es pot interposar, potestativament, un recurs de reposició en el termini d'un mes, o, directament, un recurs contenciós administratiu, en el termini de dos mesos a comptar des de l??endemà de la publicació, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Onzé. Règim de lliuraments de pagament  
El pagament de la subvenció s'ha de fer d'acord amb el règim previst en la Llei de Pressupostos de la Generalitat per a l'exercici 2018 per al pagament dels programes d'interés general per a atendre fins d'interés social a càrrec de l'assignació tributària del 0,7 per 100 de l'Impost sobre la Renda de les Persones Físiques a la Comunitat Valenciana, en absència d'aquesta se subjectarà al que disposa l'article 12 de l'Ordre 8/2017.  
Respecte de tots els programes objecte de subvenció, s'ha de presentar la memòria d'actuació justificativa abans del 28 de febrer de 2019.  
  
Dotzé. Justificació de les despeses  
La justificació s'ha d'ajustar a allò que s'ha arreplegat en l'article 16 de l'Ordre 8/2017.  
  
Tretzé. Logotip  
Les entitats que resulten subvencionades han d'incorporar de forma visible en el material que s'utilitze el logotip que figura en l'annex B d'aquesta resolució, als efectes de difusió dels programes finançats.  
  
Catorzé. Recursos contra la convocatòria  
La present resolució posa fi a la via administrativa i pot ser recorreguda potestativament en reposició o bé es pot plantejar directament un recurs contenciós administratiu tal com estableixen els articles 112, 123 i 124 de la Llei 39/2015, d'1 d'octubre, de procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 11 de desembre de 2017.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX A  
Taules salarials màximes acceptades en l'exercici 2018  
  
  
COS DE L'ADMINISTRACIÓ SALARI MÀXIM  
GRUP A (Títol universitari de grau) 65.025,62 -  
GRUP B (Tècnic/a superior de formació professional) 37.060,46 -  
GRUP C1 (Títol de batxillerat o tècnic/a de formació professional) 26.699,61 -  
GRUP C2 (Títol de graduat/ada en educació secundaria obligatoria) 21.527,73 -  
  
  
  
ANNEX B   
Logotip  
  
El logotip que haurà d'utilitzar-se per a la difusió dels programes subvencionats per la Vicepresidència i Conselleria d'Igualtat i Polítiques Inclusives en l'actual convocatòria serà:  
  
  
  
Per a la seua reproducció, en color o en blanc i negre, en valencià o castellà, les entitats subvencionades hauran de sol·licitar-lo en l'adreça de correu electrònic uonz@rwp.fx.  
Haurà d'utilitzar-se sempre guardant les proporcions del model en les ampliacions o reduccions, sense que siga necessari que figure requadrat, havent-se de situar en el lloc preferencial del suport a difondre amb la mateixa categoria que el logotip de l'organització o entitat subvencionada.